Na podlagi 60.e člena Zakona o osnovni šoli (Uradni list RS, št. 81/06 - uradno prečiščeno besedilo, 102/07, 107/10, 87/11, 40/12 - ZUJF, 63/13, 46/16 - ZOFVI-K, 49/16 - popr., 76/23 in 16/24) je, na predlog ravnateljice Osnovne šole Griže, Svet zavoda Osnovne šole Griže dne **26. 9. 2024** sprejel

# PRAVILA ŠOLSKEGA REDA

1. člen (namen pravil)

Ta pravila natančneje opredeljujejo dolžnosti in odgovornosti učencev, načine zagotavljanja varnosti, pravila obnašanja in ravnanja, kršitve, postopke in ukrepe v primeru kršitve pravil, organiziranost učencev, opravičevanje odsotnosti ter sodelovanje pri zagotavljanju zdravstvenega varstva učencev.

1. člen (opredelitev pojmov)
2. Učenec je spolno nevtralen izraz za udeleženca ali udeleženko v učnem procesu, ki obiskuje pouk v Osnovni šoli Griže in ni delavec šole.
3. Mlajši učenec je učenec, ki še ni dopolnil 11 let, razen v izjemnih primerih.
4. Starejši učenec je učenec, ki je že dopolnil 11 let, razen v izjemnih primerih.
5. Učenec s posebnimi potrebami je učenec z odločbo pristojne institucije, s katero so ugotovljene in opredeljene posebne potrebe tega učenca.
6. Kršitev je vsako ravnanje ali dejanje učenca, ki je v nasprotju z veljavno zakonodajo, s temi pravili ali z ostalimi akti šole. Kršitve razčlenjujemo s temi pravili na lažje, težje in najtežje.
7. Postopek je proces, ki se začne z opredelitvijo kršitve in konča z vzgojnim ukrepom, ki je v skladu s temi pravili.
8. Vzgojni ukrep je končni rezultat postopka, ki na zakonit in predvidljiv način določa odziv šole na ugotovljeno kršitev.
9. člen

(dolžnosti in odgovornosti učenca)

Dolžnosti učenca so, da:

1. redno obiskuje pouk in izbirne predmete ter ostale načrtovane aktivnosti;
2. ravna v skladu s pravili šolskega in hišnega reda;
3. spoštuje pravice drugih učencev in delavcev šole z upoštevanjem drugačnosti;
4. v času vzgojno-izobraževalnega procesa skrbi za lastno zdravje in varnost;
5. spoštljivo ravna s šolsko lastnino;
6. skrbno prinaša šolske potrebščine;
7. sodeluje v šolskih aktivnostih;
8. izpolnjuje svoje učne in druge obveznosti;
9. sodeluje pri urejanju šolske okolice in prepoznavnosti šole.
10. člen

(načini zagotavljanja varnosti)

Nadzor na šolskem območju je organiziran z dežurstvom učiteljev in učencev. Učenci so dolžni upoštevati navodila nadzornih oseb.

Učencem zagotavljamo varnost:

1. z doslednim izvajanjem predpisov s področja varnosti in zdravja pri delu;
2. z izvajanjem osnovnega preventivnega zdravstvenega programa;
3. z izvajanjem prometno-varnostnega programa, ki obsega:
   * izvajanje učnega programa prometne vzgoje pri rednem pouku,
   * osveščanje učencev o doslednem upoštevanju prometnih predpisov pri vključevanju v promet kot pešci, kolesarji ali kot vozači, s poudarkom na odgovornem vedenju,
   * prikaz varnih dohodov do šole z načrtom šolskih poti na vidnih mestih,
   * obveščanje staršev o njihovi vlogi in odgovornosti pri vzgoji otrok za varno vključevanje v promet,
   * urejanje prometa s prometno signalizacijo na vseh dohodih v šolo, omejitev dostopa vozil do šolske stavbe,
   * drugo;
4. z varovanjem in nadzorom vhodov v šolo in garderobnih omaric učencev na predmetni stopnji;
5. z videonadzorom okolice šole;
6. z dežurstvom učencev v času pouka na glavnem vhodu v šolo in z dežurstvom učiteljev med odmori na hodnikih in v jedilnici;
7. z oblikovanjem oddelkov in skupin učencev v skladu z veljavnimi normativi in standardi ter z zagotavljanjem ustreznega števila spremljevalcev v različnih dejavnostih v skladu z veljavnimi normativi in standardi ter navodili za izvajanje učnih načrtov;
8. z uporabo zaščitnih in varnostnih pripomočkov (protidrsna zaščita talnih površin idr.);
9. z alarmnim sistemom, ki je vključen, ko v šoli ni prisoten nihče, in se sproži ob morebitnem vstopu nepovabljenih oseb;
10. s protipožarnim sistemom, ki se sproži v primeru požara ali v drugem primeru, v katerem pride do povišanja temperature ali dima v prostorih šole. Ob sprožitvi protipožarnega sistema se vzpostavi tudi telefonski klic s pooblaščeno družbo za varovanje.

## Naloge dežurnih učiteljev

Učitelji dežurajo po razporedu, ki ga pripravi pomočnica ravnateljice. Dežurni učitelji skrbijo za red in disciplino, za varnost učencev, za preprečevanje nedovoljenih odhodov s šolskega prostora in opravljajo druge naloge, ki jih določa šolski hišni red. Tako zagotavljajo red in disciplino v šolskih notranjih in zunanjih prostorih ter pomagajo dežurnim učencem in rediteljem.

## Naloge rediteljev

Vsak oddelek ima reditelje, ki jih določi razrednik oddelka. Reditelji se tedensko menjajo in morajo:

1. dosledno skrbeti za čistočo učilnice oziroma drugega prostora, kjer je potekalo vzgojno-izobraževalno delo;
2. ob pričetku ure seznanjati učitelje z odsotnostjo učencev;
3. pripraviti malico in po njej pospraviti;
4. opravljati druge naloge, ki so opredeljene v šolskem hišnem redu.
5. člen

(pravila obnašanja in ravnanja)

## Obnašanje med poukom

* 1. Pouk poteka mirno pod vodstvom učiteljev in drugih strokovnih delavcev. Učenci so pri pouku prisotni, se aktivno vključujejo v potek pouka, pripravijo potrebne pripomočke, poslušajo razlago, upoštevajo navodila in opozorila učiteljev ter po končani uri za seboj pospravijo. Iz učilnice odidejo, ko jim to dovoli učitelj.
  2. Učenci učitelje vikajo in primerno naslavljajo.
  3. Učenec, ki zamudi pouk, takoj odide v učilnico in se opraviči učitelju, dela pa ne moti.
  4. Med poukom ni dovoljeno žvečiti, jesti ali piti, razen z dovoljenjem učitelja.
  5. Učenci upoštevajo navodila učiteljev o pravilih v posamezni učilnici oziroma o načinih ravnanja s posameznimi predmeti.

Pravila obnašanja in ravnanja v posameznem prostoru šole so natanko določena v **Prilogi B**, ki je sestavni del teh pravil šolskega reda.

## Oblačila in obutev

1. Učenci si v garderobah sezujejo čevlje in se preobujejo v copate. Nošenje copat je obvezno. Copati morajo imeti nedrseč podplat. Čevlje in vrhnja oblačila puščajo v garderobnih omaricah. Učenci skrbijo za urejenost garderobne omarice in garderobe.
2. Pri pouku športa so učenci oblečeni v športna oblačila in obuti v športne copate.
3. Pri pouku športa ni dovoljeno nošenje nakita.
4. Na športnih dnevih, ekskurzijah in drugih oblikah šolskih dejavnosti izven prostorov šole morajo biti učenci oblečeni in obuti v skladu z navodili učiteljev.

## Mobilni telefoni in druge elektronske naprave

1. V času šolskih in obšolskih dejavnosti ter med odmori je uporaba mobilnih telefonov in drugih elektronskih naprav prepovedana, razen če je potrebna za zagotavljanje varnosti ali zdravja učenca. Elektronske naprave, ki jih učenci prinašajo v šolo, morajo biti izklopljene. Učenci jih na lastno odgovornost shranijo v svojih torbah ali garderobnih omaricah.
2. Uporaba mobilnih telefonov in drugih elektronskih naprav je izjemoma dovoljena zgolj na podlagi izrecnega dovoljenja učitelja za namene in potrebe učnega procesa.
3. V nujnih primerih lahko učenci uporabijo telefon v upravnih prostorih šole.
4. Zvočno in slikovno snemanje in fotografiranje učencev in delavcev šole ni dovoljeno.

## Čakanje na pouk

1. Pred začetkom pouka vsi učenci mirno počakajo učitelje pred učilnicami.
2. Učenci 1.–5. razreda po zvonjenju med posameznimi odmori ravnajo v skladu z navodili učiteljev. Učenci 6.–9. razreda mirno počakajo učitelje pred učilnicami, v katerih bo skladno z urnikom potekal vzgojno-izobraževalni proces.

## Gibanje po šoli

1. Učenci ne prihajajo v šolo prej kot 15 minut pred pričetkom pouka.
2. Učenci vozači, ki zaradi urnika voženj prihajajo v šolo predčasno, počakajo na pričetek pouka v organiziranem varstvu. V organiziranem varstvu počakajo tudi učenci, ki po končanih vzgojno-izobraževalnih dejavnostih čakajo na prevoz domov.
3. Pred poukom gibanje po šoli ni dovoljeno, razen v primerih predur in dovoljenega zadrževanja v šolski knjižnici.
4. Po zadnji uri pouka oz. po zaključku drugih vzgojno-izobraževalnih dejavnosti učenci zapustijo šolski prostor in odidejo domov. Zadrževanje v šolskem prostoru po končanem pouku ali drugih vzgojno- izobraževalnih dejavnostih ni dovoljeno.
5. Če ima učenec v urniku prosto uro, na nadaljevanje pouka počaka v organiziranem varstvu.
6. Prvošolce starši pospremijo do učilnice, starejše do garderob. Učenci po pouku in iz podaljšanega bivanja odhajajo domov v spremstvu za to pooblaščene osebe ali sami (na osnovi pisnega dovoljenja staršev). Starši, ki pridejo po svojega otroka (prvošolca), ga počakajo pred učilnico, starejše otroke počakajo v garderobi.
7. Med odmori se učenci zadržujejo na hodnikih šole. Posedanje na stopniščih ni dovoljeno.
8. Učenci se med odmori ne zadržujejo v garderobi. Za potrebe pouka gredo med odmori lahko v garderobo do svoje omarice in iz nje vzamejo potrebščine.
9. Zadrževanje v učilnicah med odmori brez prisotnosti učitelja ni dovoljeno.
10. V jedilnico vstopajo učenci v času malice in kosila.
11. V telovadnico vstopajo učenci ob prisotnosti učitelja. Nanj počakajo v garderobah.
12. V času pouka učenci ne zapuščajo šole, razen za potrebe pouka, vendar pod vodstvom učitelja ali strokovnega delavca oz. z njegovim dovoljenjem.

## Prehrana

1. Hrano (zajtrk, malico in kosilo) uživajo učenci v jedilnici oziroma v učilnici. Upoštevati morajo kulturo prehranjevanja. Po jedi pospravijo za seboj. Po malici mize pospravijo reditelji.
2. Hrane ni dovoljeno odnašati iz jedilnice oz. učilnice.
3. Pred kosilom učenci šolske torbe in druge potrebščine odložijo v svoje garderobe in ostanejo obuti v copate.

## Skrb za lastnino in urejenost šole

1. Za svoje stvari skrbijo in odgovarjajo učenci sami.
2. V šolskih in drugih prostorih, kjer se odvijajo šolske in obšolske dejavnosti, vsi učenci spoštujejo šolsko in tujo lastnino.
3. Če učenci opazijo poškodbe na šolski opremi ali drugih pripomočkih, o tem obvestijo učitelja oz. vodstvo šole.
4. Učenci brez dovoljenja učitelja ne upravljajo z učili in učnimi pripomočki ter ostalo opremo, ki ni namenjena neposredni rabi za učence.
5. Učenci ne smejo namenoma povzročiti škode na šolskem inventarju.
6. Če učenec izgubi ključek svoje omarice, šola poskrbi za novega in stroške izdelave zaračuna staršem preko položnice.

## Skrb za čistočo

V šolskih prostorih in v sanitarijah učenci skrbijo za čistočo in se v njih ne zadržujejo po nepotrebnem. Skrbijo za varčno rabo toaletnega papirja, mila, papirnatih brisač, vode.

## Prepovedi in omejitve

Na območju šolskega prostora in v času vzgojno-izobraževalnega procesa je prepovedano:

1. kajenje in uživanje mamil ali drugih prepovedanih substanc;
2. uživanje alkoholnih in energijskih pijač;
3. uporaba pirotehničnih in drugih sredstev, ki lahko ogrožajo zdravje ali življenje;
4. vsako fizično in psihično nasilje nad učenci in delavci šole;
5. namerno uničevanje šolske lastnine ali lastnine drugih učencev in delavcev šole;
6. neupravičeno zapuščanje šolskih prostorov v času poteka vzgojno-izobraževalnega procesa;
7. vstopanje v šolo z rolerji, skiroji in drugimi prevoznimi sredstvi;
8. nedovoljeno fotografiranje in snemanje;
9. vsa ostala dejanja, ki jih veljavna zakonodaja opredeljuje kot kazniva.

## Prevzemanje učencev iz šole v prvi triadi

Starši so dolžni v pisni obliki sporočiti šoli seznam vseh oseb, ki lahko prevzamejo učenca iz šole. Šolo so dolžni tudi seznaniti z omejitvami, kot je prepoved približevanja učencu. Kadar učitelj dvomi, da je oseba, ki želi otroka prevzeti, do tega res upravičena, pri starših preveri upravičenost osebe do prevzema otroka. Šola ne sme izročiti učenca osebi, ki kaže vidne znake opitosti ali vpliva nedovoljenih snovi. Šola pokliče drugega izmed staršev (če ta možnost ne obstaja, pokliče zakonitega zastopnika otroka), ki mora organizirati varno spremstvo učenca.

1. člen (kršitve)

Za kršitev se šteje vsako ravnanje ali dejanje učenca, ki je v nasprotju s pravili šolskega reda, ostalimi akti šole ali veljavno zakonodajo. Kršitve delimo na lažje, težje in najtežje. Pri razvrščanju kršitev, postopkov in ukrepov si pomagamo s **Prilogo D** tega pravilnika.

1. člen

(postopki in ukrepi v primeru kršitev)

V primeru ugotovljenih kršitev iz 6. člena teh pravil lahko šola sproži ustrezne postopke in ustrezno ukrepa proti kršitelju. Pri tem mora dosledno upoštevati naslednja načela:

1. Učencu se ne sme izreči ukrepa, s katerim bi bile kršene njegove zakonite pravice.
2. Spore je treba najprej reševati na miren način.
3. Načelo postopnosti: proti kršitelju, pri katerem je bila prvič ugotovljena kršitev, mora šola uvesti postopek, ki vodi do najmilejšega predvidenega ukrepa. V primeru nadaljnjih kršitev se ukrepi stopnjujejo.
4. Načelo sorazmernosti: izrečeni ukrep mora biti sorazmeren s težo kršitve.
5. Načelo individualizacije: pri izbiri postopka in izreku vzgojnega ukrepa je treba upoštevati vse subjektivne in objektivne okoliščine primera.
6. Načelo kontradiktornosti: kršitelju je treba omogočiti izjavo o kršitvenem dejanju ali dogodku in o izjavah nasprotne strani.
7. Proti kršitelju se v isti zadevi lahko ukrepa samo enkrat.

8. člen

(tričlansko posvetovalno telo)

Tričlansko posvetovalno telo obravnava težje kršitve, za katere je v **Prilogi D** teh pravil predviden postopek pred tričlanskim posvetovalnim telesom. Naloga tega telesa je tudi opredeljevanje kršitev, ki v prilogi A teh pravil niso navedene, in predlaganje postopkov in ukrepov, ki so sicer v prilogi A teh pravil predvideni, vendar bi bili zaradi osebnih ali drugih okoliščin v konkretni zadevi neprimerni. Tričlansko posvetovalno telo predlaga postopek in možne ukrepe za obravnavo teh kršitev.

Tričlansko posvetovalno telo skliče razrednik za vsak primer posebej (ad hoc), o tem pisno obvesti ravnatelja.

9. člen

(organiziranost učencev)

## Oddelčna skupnost

V osnovni šoli se učenci organizirajo v oddelčne skupnosti. Oddelčna skupnost je temeljna oblika organiziranosti učencev enega oddelka.

Učenci oddelčne skupnosti volijo dva predstavnika oddelka v skupnost učencev šole. Volitve so tajne.

## Skupnost učencev šole

Za uveljavljanje svojih pravic in interesov se oddelčne skupnosti preko svojih predstavnikov povezujejo v skupnost učencev šole, ki sprejme letni program dela. Skupnost učencev ima mentorja, ki ga imenuje ravnatelj izmed strokovnih delavcev šole.

1. člen

(opravičevanje odsotnosti)

Pouk je določen z urnikom. K uram prihajajo učenci in učitelji točno. V primeru zamude so se učenci dolžni opravičiti in navesti vzrok. Neupravičena zamuda se kaznuje z neopravičeno uro.

Opravičevanje ur je v pristojnosti učenčevega razrednika.

Starši morajo ob vsakem izostanku učenca šoli sporočiti vzrok izostanka v roku petih delovnih dni od prvega dne izostanka dalje. Koriščenje prostih dni (ne več kot pet dni v šolskem letu, več le izjemoma v soglasju ravnatelja) so starši dolžni najaviti tri dni pred izostankom.

Izreden odhod iz šole (slabo počutje, zdravniški pregledi, druge obveznosti ...) je dovoljen le z vednostjo razrednika oziroma učitelja, ki v razredu poučuje v času odhoda, in to v spremstvu staršev ali skrbnikov učenca ali izjemoma samostojno po predhodnem pisnem dovoljenju staršev.

11. člen

(sodelovanje pri zagotavljanju zdravstvenega varstva učencev)

## Sistematski pregledi in cepljenje

Splošni sistematski pregledi se izvajajo v 2., 4., 6. in 8. razredu. Izvedba cepljenja poteka skladno s programom cepljenja.

## Zobozdravstvene storitve

Program zobozdravstvene vzgoje je namenjen pravilnemu in rednemu čiščenju zob.

## Dolžnost seznanitve

Starši so dolžni obvestiti šolo o zdravstvenem stanju učenca in posebnih zahtevah za ohranjanje njegovega zdravja, kadar je to potrebno za zagotavljanje ustreznega zdravstvenega varstva učenca v času pouka in dejavnosti izven prostorov šole.

12. člen

(veljavnost pravil in izjava o seznanitvi)

Pravila šolskega reda začnejo veljati po sprejetju na Svetu zavoda Osnovne šole Griže. Z njimi se seznanijo vsi zaposleni delavci, učenci šole in njihovi starši.

13. člen

(veljavnost pravil in izjava o seznanitvi)

Pravila šolskega reda začnejo veljati po sprejetju na Svetu šole. Z njimi se seznanijo vsi zaposleni delavci, učenci šole in njihovi starši.

Pri pripravi Pravil šolskega reda OŠ Griže so sodelovali učenci, starši in zaposleni Osnovne šole Griže.

Griže: **1. 10. 2024**

Marija Pavčnik, ravnateljica OŠ Griže

Polonca Jelen, predsednica Sveta zavoda OŠ Griže